Eskom-vrou glo vermoor oor sy wou praatThembisile Yende ŉ Tegnikus wat verdink word van die moord op ŉ werknemer van Eskom, ŉ vrou wat as vermis aangemeld is, het Maandag in die hof verskyn. Tydens dié verskyning is die gebeure wat moontlik tot die moord aanleiding gegee het, aangehoor. Die verdagte, David Ngwenya (43), het Thembisile (Thembi) Lucia Yende (29) glo vermoor nadat hy vermoed het dat sy ŉ koperkabeldiefstalsindikaat wou oopvlek. Hy het in die Springs-landdroshof verskyn waar hy aangekla word van moord met voorbedagte rade. Die saak moes uitgestel word nadat Ngwenya sy mandaat met sy vorige regsverteenwoordiger beëindig het en Maandag ŉ nuwe verteenwoordiger gehad het. Die saak is tot 18 September uitgestel vir verdere ondersoek. Hy bly in aanhouding. Maroela Media het vroeër berig Yende se ontbinde liggaam is op 29 Mei in ŉ ongebruikte kantoor van Eskom se Pieterboth-substasie in Springs aangetref. Werkers by die stasie het die polisie ontbied nadat hulle bewus geword het van ŉ onaangename reuk in die geslote kantoor. Yende is op 17 Mei deur haar ma as vermis aangemeld nadat sy dié betrokke dag nie ná werk teruggekeer het huis toe nie. Die polisie het die vermistepersoonsaak na ŉ moordsaak verander toe daar later die week vasgestel is sy is vermoor. Kapt. Johannes Ramphora, woordvoerder van die polisie, het destyds gesê die nadoodse ondersoek toon Yende is verwurg. Sy het ook kneusplekke opgedoen wat die polisie laat vermoed dat sy en haar moordenaar moontlik in ŉ struweling betrokke was.